|  |
| --- |
| **Referat fra bestyrelsesmøde i Grundejerforeningen Farum Kaserne****27. februar 2014** |

Dagsorden:

1. Præsentation af Ejerforeningen Golf Residence
2. Opdateringer/status/aktionsliste
3. Drift
4. Planlægning af ordinær generalforsamling
5. Status på regnskab/budget 2014
6. Eventuelt

Til stede:

Carsten Formand
Hans Bestyrelsesmedlem
Lars Bestyrelsesmedlem
Trine Bestyrelsesmedlem
Henriette Suppleant
Tanya Observatør (Garnisonsparken)
Per Observatør (Golf Residence)
Helle Observatør (Golf Residence)

Fraværende:

Ann-Britt Næstformand
Morten Suppleant

**1. Præsentation af Ejerforeningen Golf Residence**Golf Residence er optaget i Grundejerforeningen pr. 1. januar 2014. Ejerforeningens bestyrelse har konstitueret sig og var på mødet repræsenteret af Per og Helle, henholdsvis formand og næstformand for ejerforeningen. Per og Helle deltager indtil generalforsamlingen i maj som observatører i Grundejerforeningens bestyrelse.

**2. Opdateringer/aktionsliste**Carsten orienterede fra det tidligere på dagen afholdte kvartalsmøde med forvaltningen.
Der er fortsat ikke nyt fra NCC vedrørende færdiggørelsen af fællesområderne ved Golf Residence. Både ejerforeningen og Grundejerforeningen har igennem længere tid lagt pres på forvaltningen for at fremskynde sagen. Forvaltningen har nu atter engang lovet at lægge mere pres på NCC. Både ejerforeningen og Grundejerforeningen imødeser en konkret tidsplan, som parterne kan forholde sig til.
Forvaltningen forventer at kunne gennemføre den afsluttende kontrol af byggeri og tilhørende arealer med AAB indenfor nærmeste fremtid.

Grundejerforeningen har igen bedt forvaltningen om at føre tilsyn med byggepladserne på området. Der er fortsat problemer med arbejde udenfor normal arbejdstid, henstilling af materialer på fortov/cykelsti, affald og manglende indhegning af pladserne.

Forvaltningen har lovet, at Grundejerforeningen fremadrettet bliver adviseret, når DONG graver/udfører arbejde på arealer ejet af foreningen, så eventuel manglende reetablering kan blive adresseret til den ansvarlige.

Skulpturprojektet er ved at nå i mål, og forvaltningen forventer at skulpturen kan indvies d. 10. maj. Forvaltningen ønsker at invitere kulturminister Marianne Jelved til indvielsen. Invitation til indvielsesfesten vil blive lagt på hjemmesiden. Forvaltningen udtrykte også forhåbning om at kunne færdiggøre kælkebakken og tilhørende naturområde i 2014.

Aktionslisten:
Der skal udarbejdes en dispensationsansøgning vedrørende slåning af naturgræsområderne i Garnisonsparken.
Der skal ske en benchmarking af GF administrationsaftale med DEAS.
Optagelse af nye medlemmer; Green Garden påregnes OKT/NOV 2014.

Henriette opdaterer listen.

**3. Drift**Driftsaftalerne vedrørende pleje og vedligeholdelse af fællesområder skal justeres i forhold til de to nye medlemmer Golf Residence og AAB-afdeling 97. Carsten kontakter leverandørerne med henblik på udarbejdelsen af budget 2014.
Grundejerforeningens administrationsaftale er pr. 1. januar 2014 justeret i forhold til udvidelse.

**4. Planlægning af ordinær generalforsamling**Grundejerforeningen afholder den ordinære generalforsamling den 27. maj 2014, kl. 19.30. i Hovedvagten.

Indkaldelse fremsendes til medlemmerne, jf. vedtægterne 13.3.

Bestyrelsen fremsætter forslag til vedtægtsændring, sådan at antallet af bestyrelsesmedlemmer jf. 18.1 ændres fra 3-5 til 7 medlemmer. Forslaget fremsættes for at sikre muligheden for, i det daglige arbejde, en bredere repræsentation af de mange delområder (bebyggelser), hvis interesser bestyrelsen skal varetage.

Der er ikke indkommet forslag fra medlemmer til behandling på generalforsamlingen, jf. vedtægterne 13.4.

**5. Status på regnskab/balance**Foreningen har desværre en restancesag, hvor administrator har sendt kravet til inkasso jf. procedurerne herfor.

Noget tyder på at Grundejerforeningen kommer ud af regnskabsåret 2013 med et overskud. Dog må der tages forbehold, da regnskabet endnu ikke er revideret. Spørgsmålet er derfor, hvorvidt et muligt overskud skal danne grundlag for en kontingentnedsættelse. Bestyrelsen var enige om at fastholde det nuværende kontingent bl.a. fordi der endnu ikke er budgetteret med pasning og pleje af søer og vandhuller, som foreningen også er forpligtiget til jf. plejeplanen. Udgifterne hertil kan nemt løbe op i 25.000 kr. pr. sø. Desuden er der ikke afsat penge til beskæring af vores træer, som efterhånden har nået størrelsen hertil.

Budgettet for 2014 og derved kontingentet for 2014 skal godkendes af medlemmerne på generalforsamlingen.

**6. Eventuelt**
Formanden har på eget initiativ plantet de første frø til ideen om at forskønne området med vandkunst. Projektet er endnu meget teoretisk, men er dog præsenteret for kommunen, som ikke er afvisende og gerne vil støtte med råd/vejledning. Ideen er at forbinde søerne på området, herunder anlægge små ”vandfald”, som dem man kan se på golfbanen. Ideen vil kun blive en realitet, hvis fondsmidler kan finansiere projektet. Formanden vil gå i dialog med Naturfredningsforeningen og andre interessenter, så projektet ud over herlighedsværdien også kan bidrage til bedre leveforhold for dyrelivet (iltning af søerne) og evt. også blive en gevinst i form af lokal afledning af regnvand (klimatilpasning).

Debatten i lokalaviserne og de spredte rygter om en mega-institution i Farum Nordby (= kasernen) blev drøftet. Det har hele tiden ligget i kortene, at den byggegrund som kommunen ejer på Regimentsvej, er reserveret til en dagsinstitution. Men det faktum at grunden ikke er stor nok til en den omtalte institutionsstørrelse sætter selvfølgelig gang i spekulationerne om, hvor på området man i så fald ville kunne placere en institution. Det skal præciseres, at Grundejerforeningen ikke er blevet præsenteret for noget konkret projekt, men bestyrelsen vil alligevel opfordre alle interesserede på området til at deltage i debatten sammen eller hver for sig.

Næste møde afholdes tirsdag d. 13. maj 2014 kl. 20:00 i Hovedvagten.